Κανονισμός (ΕΚ) αριθ. 136/2004 της Επιτροπής

της 22ας Ιανουαρίου 2004

για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά τη εισαγωγή προϊόντων που προέρχονται από τρίτες χώρες

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1) και ιδίως τα άρθρα 3 παράγραφος 5, 4 παράγραφος 5, 5 παράγραφος 4, 8 παράγραφος 7, 16 παράγραφος 3 και 19 παράγραφος 1,

Εκτιμώντας τα ακόλουθα:

(1) Οι αρχικές απαιτήσεις για τους κτηνιατρικούς ελέγχους επί προϊόντων που εισέρχονται στην Κοινότητα από τρίτες χώρες θεσπίστηκαν με την οδηγία 90/675/EOK του Συμβουλίου(2), η οποία καταργήθηκε και αντικαταστάθηκε από την οδηγία 97/78/EK.

(2) Υπό το φως της εμπειρίας που αποκτήθηκε μετά την έκδοση της αρχικής οδηγίας 90/675/EOK, παρατηρήθηκαν ορισμένες αλλαγές στις διαδικασίες που εισήγαγε η οδηγία 97/78/EK. Η απόφαση 93/13/ΕΟΚ της Επιτροπής, της 22ας Δεκεμβρίου 1992, για τον καθορισμό των τρόπων διεξαγωγής των κτηνιατρικών ελέγχων στους μεθοριακούς σταθμούς της Κοινότητας κατά την εισαγωγή προϊόντων που προέρχονται από τρίτες χώρες(3), όπως τροποποιήθηκε τελευταία από την απόφαση 2003/279/ΕΚ(4), εκδόθηκε βάσει της πρώτης οδηγίας και πρέπει επομένως να προσαρμοσθεί.

(3) Το πιστοποιητικό που εκδίδεται μετά την ολοκλήρωση των κτηνιατρικών ελέγχων και σήμερα προβλέπεται στο παράρτημα Β της απόφασης 93/13/EOK πρέπει να προσαρμοσθεί έτσι ώστε να ληφθούν υπόψη οι αλλαγές στις διαδικασίες τόσο για τις αποστολές εμπορευμάτων που πληρούν τις προϋποθέσεις των κοινοτικών κανόνων όσο και για τις αποστολές εμπορευμάτων που δεν πληρούν τις προϋποθέσεις των κοινοτικών κανόνων είτε πρόκειται για εισαγωγή εντός της Κοινότητας είτε για διαμετακόμιση μέσω αυτής.

(4) Λεπτομερείς κανόνες όσον αφορά τη χρήση αυτού του πιστοποιητικού καθορίζονται στην απόφαση 2000/208/ΕΚ της Επιτροπής, της 24ης Φεβρουαρίου 2000, περί θεσπίσεως λεπτομερών κανόνων εφαρμογής της οδηγίας 97/78/ΕΚ του Συμβουλίου σχετικά με τη διαμετακόμιση προϊόντων ζωικής προέλευσης από μια τρίτη χώρα προς άλλη τρίτη χώρα, που πραγματοποιείται οδικώς μόνον διαμέσου της Ευρωπαϊκής Κοινότητας(5) και στην απόφαση 2000/571/ΕΚ της Επιτροπής, της 8ης Σεπτεμβρίου 2000, για τον καθορισμό των μεθόδων κτηνιατρικών ελέγχων σε προϊόντα από τρίτες χώρες που προορίζονται για εισαγωγή σε ελεύθερες ζώνες, ελεύθερες αποθήκες, τελωνειακές αποθήκες ή εμπορευόμενους που προμηθεύουν διασυνοριακά θαλάσσια μεταφορικά μέσα(6).

(5) Είναι εντούτοις απαραίτητο να θεσπίζονται ειδικοί κανόνες σχετικά με την πρακτική διαχείριση του πιστοποιητικού εφόσον οι αποστολές εμπορευμάτων λαμβάνουν κτηνιατρική έγκριση σε συνοριακό σταθμό επιθεώρησης αλλά κρατούνται υπό τελωνειακή εποπτεία για φορολογικούς λόγους για κάποιο χρονικό διάστημα. Στις περιπτώσεις αυτές απαιτείται ένα σύστημα ιχνηλασιμότητας, καθώς και μια διευκρίνιση όσον αφορά τα έγγραφα που πρέπει να συνοδεύουν την αποστολή εμπορευμάτων.

(6) Για την ορθή λειτουργία του συστήματος κτηνιατρικών ελέγχων στην ενιαία αγορά όλες οι πληροφορίες που αφορούν ένα προϊόν πρέπει να συγκεντρώνονται σε ένα ενιαίο έγγραφο ομοιόμορφο σε όλες τις γλώσσες έτσι ώστε να μειώνονται τα προβλήματα λόγω διαφοράς γλώσσας στα διάφορα κράτη μέλη.

(7) Ειδικές λεπτομέρειες της εναρμονισμένης δειγματοληψίας και των δοκιμών εργαστηρίου των διαφόρων τύπων προϊόντων θα αποτελέσουν αντικείμενο μεταγενέστερων αποφάσεων εφαρμογής, όμως εν τω μεταξύ οι εθνικοί κανόνες πρέπει να εξακολουθούν να ισχύουν εκτός από την περίπτωση ιδιαίτερων μέτρων διασφάλισης.

(8) Η εμπειρία έδειξε ότι έχει θεμελιώδη σημασία να διατίθενται καλές πηγές πληροφόρησης όσον αφορά όλες τις αποστολές εμπορευμάτων που εισέρχονται στην Κοινότητα, με σκοπό να καταπολεμείται η απάτη και να μην παρακάμπτονται οι έλεγχοι. Ο έλεγχος των καταλόγων φορτίων αποτελεί χαρακτηριστικό κεντρικής σημασίας αυτής διαδικασίας συλλογής πληροφοριών, όμως είναι πολύ ουσιώδες και χρονοβόρο καθήκον το οποίο θα πρέπει να αυτοματοποιηθεί με ηλεκτρονικά μέσα εφόσον είναι δυνατόν.

(9) Εκτός από την αποτελεσματική συγκέντρωση κατάλληλων πληροφοριών μεταξύ όλων των αρμόδιων υπαλλήλων, πρέπει να επιτρέπεται στην αρμόδια αρχή να έχει πρόσβαση στις κατάλληλες βάσεις δεδομένων των τελωνειακών αρχών. Όλοι οι αρμόδιοι υπάλληλοι πρέπει να ενταχθούν σε αυτό το σύστημα βάσεων δεδομένων έτσι ώστε να εξασφαλίζεται η δυνατότητα διάθεσης ενημερωμένων πληροφοριών σε όσους λαμβάνουν μέρος στους ελέγχους.

(10) Ορισμένα φυτικά προϊόντα που παρουσιάζουν κίνδυνο μετάδοσης μολυσματικών ή μεταδοτικών νόσων σε ζώα πρέπει να υπόκεινται σε κτηνιατρικούς ελέγχους. Ένας κατάλογος τέτοιων προϊόντων θα πρέπει να συντάσσεται μαζί με κατάλογο τρίτων χωρών ή μερών τρίτων χωρών οι οποίες ενδέχεται να διαθέτουν έγκριση εξαγωγής αυτών των προϊόντων προς την Κοινότητα.

(11) Για μικρές ποσότητες προϊόντων ζωικής καταγωγής τα οποία μεταφέρονται για προσωπική κατανάλωση από ταξιδιώτες προερχόμενους από τρίτες χώρες, είναι δυνατόν να προβλεφθούν εξαιρέσεις από τις απαιτήσεις των διαδικασιών κτηνιατρικών ελέγχων. Ορισμένα από αυτά τα προϊόντα υπόκεινται σε προσωρινά προστατευτικά μέτρα σύμφωνα με την απόφαση 2002/995/ΕΚ της Επιτροπής, της 9ης Δεκεμβρίου 2002, για τη θέσπιση προσωρινών προστατευτικών μέτρων σε σχέση με τις εισαγωγές προϊόντων ζωικής προέλευσης για προσωπική κατανάλωση(7). Η αναφορά σε αυτές πρέπει να λαμβάνεται υπόψη εκκρεμούσης της έγκρισης μόνιμων κανόνων σε αυτόν τον τομέα.

(12) Τα μέτρα που θεσπίζονται με τον παρόντα κανονισμό αντικαθιστούν εκείνα που θεσπίζονται με την απόφαση 93/13/ΕΟΚ και επομένως η εν λόγω απόφαση πρέπει να καταργηθεί.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κτηνιατρικοί έλεγχοι

1. Ο έλεγχος των εγγράφων που προβλέπεται στο άρθρο 4 παράγραφος 3 της οδηγίας 97/78/ΕΚ διεξάγεται σύμφωνα με το παράρτημα Ι του παρόντος κανονισμού.

2. Οι έλεγχοι εργαστηρίου και οι αναλύσεις επίσημων δειγμάτων που προβλέπονται στο άρθρο 4 παράγραφος 4 στοιχείο β) της οδηγίας 97/78/ΕΚ διεξάγονται σύμφωνα με το παράρτημα II του παρόντος κανονισμού.

Άρθρο 2

Κοινοποίηση άφιξης προϊόντων με το κοινό κτηνιατρικό έγγραφο εισόδου

1. Πριν από την πραγματική άφιξη της αποστολής στο έδαφος της Κοινότητας το πρόσωπο το αρμόδιο για το φορτίο κοινοποιεί την άφιξη των προϊόντων στο κτηνιατρικό προσωπικό του συνοριακού σταθμού επιθεώρησης στον οποίο πρέπει να υποβληθούν τα προϊόντα, χρησιμοποιώντας το κοινό κτηνιατρικό έγγραφο εισόδου (KKEE), όπως καθορίζεται στο παράρτημα ΙΙΙ.

2. Το KKEE εκδίδεται σύμφωνα με τους γενικούς κανόνες πιστοποίησης που θεσπίζονται σε άλλες σχετικές κοινοτικές πράξεις.

3. Το KKEE συντάσσεται σε ένα πρωτότυπο και σε αντίγραφα που καθορίζονται από την αρμόδια αρχή για την εκπλήρωση των απαιτήσεων του παρόντος κανονισμού. Το πρόσωπο το αρμόδιο για το φορτίο συμπληρώνει το τμήμα 1 του KKEE και στα τέσσερα έγγραφα και το διαβιβάζει στο κτηνιατρικό προσωπικό του συνοριακού σταθμού επιθεώρησης.

4. Με την επιφύλαξη των παραγράφων 1 και 3, οι πληροφορίες που περιέχονται στο KKEE ενδέχεται, κατόπιν συμφωνίας των αρμόδιων αρχών του κράτους μέλους το οποίο αφορά η αποστολή, να αποτελέσουν αντικείμενο εκ των προτέρων κοινοποίησης μέσω τηλεπικοινωνιών ή άλλων συστημάτων μετάδοσης ηλεκτρονικών δεδομένων. Εφόσον συμβαίνει αυτό, οι πληροφορίες που παρέχονται σε ηλεκτρονική μορφή πρέπει να είναι εκείνες που ζητούνται στο μέρος 1 του προτύπου του KKEE.

Άρθρο 3

Ακολουθητέα διαδικασία μετά την ολοκλήρωση των κτηνιατρικών ελέγχων

1. Μετά την ολοκλήρωση των κτηνιατρικών ελέγχων που προβλέπονται στο άρθρο 4 της οδηγίας 97/78/ΕΚ, το τμήμα 2 του KKEE συμπληρώνεται υπό την ευθύνη του επίσημου κτηνίατρου του αρμόδιου για το συνοριακό σταθμό επιθεώρησης. Το KKEE υπογράφεται από αυτόν ή άλλον επίσημο κτηνίατρο που ασκεί δραστηριότητες υπό την εποπτεία του πρώτου, έτσι ώστε να παρέχεται κτηνιατρική έγκριση για την αποστολή.

Στην περίπτωση συνοριακών σταθμών επιθεώρησης που ελέγχουν εισαγωγές ιχθύων σύμφωνα με την απόφαση 93/352/ΕΟΚ της Επιτροπής(8), ο αρμόδιος υπάλληλος ασκεί καθήκοντα επίσημου κτηνίατρου μεταξύ των οποίων περιλαμβάνεται η συμπλήρωση και η υπογραφή του πιστοποιητικού.

2. Το πρωτότυπο του KKEE για αποστολές για τις οποίες δόθηκε κτηνιατρική έγκριση αποτελείται από τα μέρη 1 και 2 δεόντως συμπληρωμένα και υπογεγραμμένα.

3. Ο επίσημος κτηνίατρος ή ο αρμόδιος υπάλληλος κοινοποιεί στις τελωνειακές αρχές τις αρμόδιες για το συνοριακό σταθμό επιθεώρησης σχετικά με την κτηνιατρική έγκριση της αποστολής, όπως προβλέπεται στην παράγραφο 1 υποβάλλοντας το πρωτότυπο του KKEE ή με ηλεκτρονικά μέσα.

- Μετά την τελωνειακή έγκριση(9) το πρωτότυπο του KKEE συνοδεύει την αποστολή στην πρώτη εγκατάσταση προορισμού.

- Ο επίσημος κτηνίατρος στο συνοριακό σταθμό επιθεώρησης κρατεί ένα αντίγραφο του KKEE.

- Ο επίσημος κτηνίατρος διαβιβάζει αντίγραφο του KKEE στο πρόσωπο το αρμόδιο για το φορτίο.

4. Ο επίσημος κτηνίατρος διατηρεί το πρωτότυπο κτηνιατρικό πιστοποιητικό ή τα έγγραφα που εκδόθηκαν από τρίτη χώρα και συνοδεύουν την αποστολή, καθώς και αντίγραφο του KKEE, για τρία τουλάχιστον έτη. Εντούτοις για παρτίδες προϊόντων υπό διαμετακόμιση ή προς αποθήκευση σε εγκατάσταση εγκεκριμένη σύμφωνα με το άρθρο 12 παράγραφος 4 και το άρθρο 13 της οδηγίας 97/78/ΕΟΚ, οι οποίες προορίζονται τελικά για μέρη εκτός της Κοινότητας, τα πρωτότυπα κτηνιατρικά έγγραφα που συνοδεύουν την αποστολή κατά την άφιξη εξακολουθούν να συνοδεύουν την αποστολή και μόνον αντίγραφα αυτών των εγγράφων κρατούνται στο συνοριακό σταθμό επιθεώρησης.

Άρθρο 4

Ακολουθητέα διαδικασία εφόσον οι αποστολές προϊόντων έλαβαν κτηνιατρική έγκριση αλλά εξακολουθούν να ευρίσκονται υπό τελωνειακή εποπτεία

1. Στις περιπτώσεις κατά τις οποίες οι αποστολές προϊόντων έλαβαν κτηνιατρική έγκριση στο συνοριακό σταθμό επιθεώρησης όπως προβλέπεται στο άρθρο 3 παράγραφος 1, αλλά παραμένουν υπό τελωνειακή εποπτεία και εγκρίνονται για ελεύθερη διακίνηση σε μεταγενέστερο στάδιο, ισχύει η διαδικασία που αναφέρεται στις παραγράφους 2, 3 και 4.

2. Το πρωτότυπο του KKEE συνοδεύει την αποστολή καθ' όλο το χρονικό διάστημα κατά το οποίο η αποστολή παραμένει υπό τελωνειακή εποπτεία σε μία ή περισσότερες εγκαταστάσεις, μέχρις ότου ζητηθεί τελωνειακή έγκριση από το πρόσωπο το αρμόδιο για το φορτίο.

3. Για το πρώτο πιστοποιητικό τελωνειακού ελέγχου το πρόσωπο το αρμόδιο για το φορτίο υποβάλλει το KKEE στο πρωτότυπο στο τελωνείο το αρμόδιο για την εγκατάσταση όπου ευρίσκεται η αποστολή. Μπορεί επίσης να υποβληθεί με ηλεκτρονικά μέσα εφόσον υπάρχει έγκριση της αρμόδιας αρχής.

4. Εφόσον έχει ζητηθεί τελωνειακή έγκριση όπως προβλέπεται στην παράγραφο 3 ο αρμόδιος υπάλληλος:

α) θα κρατήσει αντίγραφο του KKEE το οποίο συνοδεύει την αποστολή·

β) θα καταγράψει την ημερομηνία παραλαβής της αποστολής·

γ) θα καταγράψει την ημερομηνία της τελωνειακής έγκρισης ή τις ημερομηνίες της έγκρισης αυτής εάν η αποστολή διαιρείται σε περισσότερα του ενός μέρη όπως προβλέπεται στο άρθρο 5.

Άρθρο 5

Ακολουθητέα διαδικασία εφόσον οι αποστολές προϊόντων υπό τελωνειακή εποπτεία διαιρούνται σε μέρη

1. Εφόσον η αποστολή που αναφέρεται στο άρθρο 4 παράγραφος 1 διαιρείται σε μέρη, το πρωτότυπο KKEE υποβάλλεται στις τελωνειακές αρχές τις αρμόδιες για την εγκατάσταση στην οποία η αποστολή έχει διαιρεθεί. Αντίγραφο του KKEE στην περίπτωση αυτή παραμένει στην εγκατάσταση στην οποία η αποστολή έχει διαιρεθεί.

2. Η αρχή η αρμόδια για την εγκατάσταση που αναφέρεται στην παράγραφο 1 μπορεί να εκδώσει επικυρωμένο φωτοαντίγραφο του πρωτότυπου KKEE που θα συνοδεύει κάθε μέρος της αποστολής, με πληροφορίες για την τροποποιημένη ποσότητα ή βάρος.

Η αρμόδια αρχή μπορεί να ζητήσει από τον υπεύθυνο για την εγκατάσταση στην οποία η αποστολή έχει διαιρεθεί να τηρεί μητρώο για την εξασφάλιση της ιχνηλασιμότητας των διαφόρων μερών της αποστολής.

Το μητρώο και τα αντίγραφα του KKEE πρέπει να τηρούνται επί τρία έτη.

Άρθρο 6

Συντονισμός με άλλες υπηρεσίες επιβολής του νόμου

Για να εξασφαλιστεί ότι όλα τα προϊόντα ζωικής προέλευσης που εισέρχονται στην Κοινότητα υφίστανται κτηνιατρικό έλεγχο, η αρμόδια αρχή και ο επίσημος κτηνίατρος συντονίζονται με άλλες υπηρεσίες επιβολής του νόμου για τη συλλογή όλων των κατάλληλων πληροφοριών όσον αφορά την εισαγωγή ζωικών προϊόντων. Αυτό ισχύει ειδικά για τα ακόλουθα:

α) τις πληροφορίες που διατίθενται στις τελωνειακές υπηρεσίες·

β) τα έγγραφα που τηρούνται στα πλοία και λοιπά σκάφη, στα τραίνα ή στα αεροπλάνα·

γ) τις άλλες πηγές πληροφόρησης που διατίθενται στους εμπορικούς πράκτορες που προβαίνουν σε μεταφορές οδικές, σιδηροδρομικές, θαλάσσιες ή αεροπορικές.

Άρθρο 7

Πρόσβαση σε βάσεις δεδομένων και ένταξη συστημάτων τεχνολογίας της πληροφορίας

Για την εφαρμογή του άρθρου 6 η αρμόδια αρχή πρέπει να έχει πρόσβαση σε βάσεις δεδομένων ή αντίστοιχα έγγραφα τα οποία διατίθενται στις τελωνειακές υπηρεσίες.

Με την προϋπόθεση της κατάλληλης ασφάλειας των δεδομένων, τα συστήματα τεχνολογίας της πληροφορίας που χρησιμοποιούνται από την αρμόδια αρχή πρέπει, κατά το δυνατόν, να είναι συμβατά με εκείνα των τελωνειακών υπηρεσιών και των εμπορικών παραγόντων, έτσι ώστε να επιταχύνεται η μετάδοση των πληροφοριών.

Άρθρο 8

Ειδικοί κανόνες για προϊόντα τα οποία αποτελούν μέρος αποσκευών ταξιδιωτών ή αποστέλλονται ως μικρές αποστολές σε ιδιώτες

1. Με την επιφύλαξη ειδικών κοινοτικών κανόνων σχετικά με ορισμένα προϊόντα, τα προϊόντα που αναφέρονται στο άρθρο 16 παράγραφος 1 στοιχεία α), β), και δ) της οδηγίας 97/78/EK, δεν υπόκεινται στους συστηματικούς κτηνιατρικούς ελέγχους που καθορίζονται στο κεφάλαιο 1 της εν λόγω οδηγίας μόνον εάν ζυγίζουν λιγότερο από 1 χιλιόγραμμο και προορίζονται για προσωπική κατανάλωση από τον άνθρωπο.

Εντούτοις, τέτοια προϊόντα μπορούν να εισάγονται στην Κοινότητα μόνο από εγκεκριμένες τρίτες χώρες ή μέρη εγκεκριμένων τρίτων χωρών.

2. Η παράγραφος 1 δεν επηρεάζει τους κανόνες περί υγείας των ζώων και δημόσιας υγείας που θεσπίζονται από τη σχετική κοινοτική νομοθεσία.

3. Για μικρές συσκευασίες που περιέχουν προϊόντα ζωικής προέλευσης που εισάγονται στη Δανία από τη Γροιλανδία και τις Νήσους Φερόες για άμεση κατανάλωση από ιδιώτες, το οριακό βάρος που προβλέπεται στην παράγραφο 1 είναι 5 χιλιόγραμμα.

4. Για ιχθείς που αλιεύονται λόγω αναψυχής και εισάγονται στη Φινλανδία και τη Σουηδία από τη Ρωσία στις προσωπικές αποσκευές ταξιδιωτών, για άμεση κατανάλωση από ιδιώτες, το οριακό βάρος που προβλέπεται στην παράγραφο 1 είναι 15 χιλιόγραμμα, αλλά για ένα μόνον ιχθύ δεν ισχύει οριακό βάρος.

Άρθρο 9

Κτηνιατρικοί έλεγχοι ορισμένων φυτικών προϊόντων

1. Τα κράτη μέλη υποβάλλουν τα φυτικά προϊόντα που απαριθμούνται στον κατάλογο του παραρτήματος IV, από τις χώρες που εγκρίνονται και απαριθμούνται στο παράρτημα V, στους ελέγχους των εγγράφων που αναφέρονται στο άρθρο 1 παράγραφος 1 του παρόντος κανονισμού, εφόσον είναι απαραίτητο, στους ελέγχους εργαστηρίου που καθορίζονται στο άρθρο 1 παράγραφος 2 και στους άλλους φυσικούς ελέγχους που καθορίζονται στο παράρτημα ΙΙΙ της οδηγίας 97/78/EK.

2. Οι απαιτήσεις της οδηγίας 97/78/ΕΚ και του παρόντος κανονισμού ισχύουν για όλα τα φυτικά προϊόντα που απαριθμούνται στο παράρτημα IV του παρόντος κανονισμού τα οποία, ιδιαίτερα λόγω της καταγωγής τους και του εν συνεχεία προορισμού τους, ενδέχεται να δημιουργήσουν κίνδυνο εξάπλωσης μολυσματικών ή μεταδοτικών ζωονόσων.

Άρθρο 10

Χρήση ηλεκτρονικής πιστοποίησης

Η κατάρτιση, η χρήση, η μετάδοση και η αποθήκευση του ΚΚΕΕ όπως καθορίζεται στις διάφορες περιπτώσεις που περιγράφονται στον παρόντα κανονισμό μπορούν να γίνουν με ηλεκτρονικά μέσα κατά τη διάκριση της αρμόδιας αρχής.

Άρθρο 11

Κατάργηση

Η απόφαση 93/13/ΕΟΚ καταργείται.

Οι αναφορές στην καταργηθείσα απόφαση θα θεωρείται ότι αποτελούν αναφορές στον παρόντα κανονισμό.

Άρθρο 12

Θέση σε ισχύ

Ο παρών κανονισμός τίθεται σε ισχύ από την 1η Μαρτίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 24 της 30.1.1998, σ. 9.

(2) ΕΕ L 373 της 31.12.1990, σ. 1.

(3) ΕΕ L 9 της 15.1.1993, σ. 33.

(4) ΕΕ L 101 της 23.4.2003, σ. 14.

(5) ΕΕ L 64 της 11.3.2000, σ. 20.

(6) ΕΕ L 240 της 23.9.2000, σ. 14.

(7) ΕΕ L 353 της 30.12.2002, σ. 1.

(8) ΕΕ L 144 της 16.6.1993, σ. 25.

(9) Ο όρος "τελωνειακή έγκριση" στον παρόντα κανονισμό σημαίνει θέση σε ελεύθερη κυκλοφορία όπως ορίζεται στο άρθρο 79 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

ΠΑΡΑΡΤΗΜΑ Ι

ΟΙ ΕΛΕΓΧΟΙ ΤΩΝ ΕΓΓΡΑΦΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡΑΓΡΑΦΟΣ 1

Οι ακόλουθοι κανόνες ισχύουν για ελέγχους εγγράφων σχετικών με προϊόντα από τρίτες χώρες.

1. Για κάθε αποστολή, η αρμόδια αρχή πρέπει να επικυρώνει τη μελετώμενη εγκεκριμένη τελωνειακή μεταχείριση ή χρήση για την οποία τα προϊόντα προορίζονται.

2. Κάθε πιστοποιητικό ή έγγραφο σχετικό με την υγεία των ζώων ή τη δημόσια υγεία το οποίο συνοδεύει μια αποστολή προϊόντων καταγωγής τρίτης χώρας και υποβάλλεται στο συνοριακό σταθμό επιθεώρησης πρέπει να εξετάζεται έτσι ώστε να επιβεβαιώνονται τα ακόλουθα, εφόσον είναι απαραίτητο:

α) ότι πρόκειται για πρωτότυπο πιστοποιητικό ή έγγραφο·

β) ότι αναφέρεται σε τρίτη χώρα ή μέρος τρίτης χώρας που διαθέτει έγκριση εξαγωγής προς την Κοινότητα ή σε μη εναρμονισμένα προϊόντα προς το συγκεκριμένο κράτος μέλος·

γ) ότι η παρουσίαση και το περιεχόμενό του ανταποκρίνονται στο πρότυπο που έχει καταρτιστεί για το συγκεκριμένο προϊόν και τη συγκεκριμένη τρίτη χώρα·

δ) ότι είναι σύμφωνο προς τις γενικές αρχές πιστοποίησης που θεσπίζονται στο παράρτημα IV της οδηγίας 2002/99/ΕΚ του Συμβουλίου(1)·

ε) ότι έχει συμπληρωθεί εξ ολοκλήρου·

στ) ότι έχει σχέση με εγκατάσταση ή σκάφος που διαθέτει έγκριση εξαγωγής προς την Κοινότητα ή είναι καταχωρισμένο προς τούτο ή, για μη εναρμονισμένα προϊόντα, προς το συγκεκριμένο κράτος μέλος·

ζ) ότι είναι υπογεγραμμένο από τον επίσημο κτηνίατρο ή, εφόσον είναι απαραίτητο, από τον εκπρόσωπο της επίσημης αρχής και φέρει ευανάγνωστα και με κεφαλαία το όνομα και τη θέση του εν λόγω υπαλλήλου και επίσης ότι η επίσημη υγειονομική σφραγίδα της τρίτης χώρας και η υπογραφή του υπαλλήλου είναι διαφορετικού χρώματος από εκείνη της εκτύπωσης του πιστοποιητικού ή, για ηλεκτρονικά πιστοποιητικά, ότι η σφραγίδα και η υπογραφή έχουν τεθεί από ασφαλές σύστημα·

η) ότι το μέρος 1 του KKEE έχει συμπληρωθεί σωστά και ότι οι πληροφορίες που περιέχονται σ' αυτό είναι σύμφωνες με τις πληροφορίες που περιέχονται σε άλλα σχετικά επίσημα έγγραφα που συνοδεύουν την αποστολή.

(1) ΕΕ L 18 της 23.1.2003, σ. 11.

ΠΑΡΑΡΤΗΜΑ ΙΙ

ΟΙ ΕΡΓΑΣΤΗΡΙΑΚΕΣ ΔΟΚΙΜΕΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡΑΓΡΑΦΟΣ 2

Οι ακόλουθοι κανόνες πρέπει να εφαρμόζονται στις εργαστηριακές δοκιμές προϊόντων:

1. Τα κράτη μέλη πρέπει να υποβάλλουν τις παρτίδες προϊόντων που παρουσιάζονται προς εισαγωγή σε ένα σχέδιο ελέγχου, με στόχο να ελέγχεται η συμμόρφωσή τους με την κοινοτική νομοθεσία ή με τους εθνικούς κανόνες εφόσον υπάρχουν, ιδιαίτερα για την ανίχνευση καταλοίπων, παθογόνων οργανισμών ή άλλων ουσιών επικίνδυνων για τον άνθρωπο, τα ζώα ή το περιβάλλον. Αυτά τα σχέδια ελέγχου πρέπει να βασίζονται στη φύση των προϊόντων και στον κίνδυνο που παρουσιάζουν, λαμβάνοντας υπόψη όλες τις σχετικές παραμέτρους όπως η συχνότητα και ο αριθμός των εισερχόμενων αποστολών και τα αποτελέσματα των προηγούμενων ενεργειών ελέγχου.

2. Εφόσον διεξάγονται τυχαίες δοκιμές σύμφωνα με τα σχέδια ελέγχου που αναφέρονται στην παράγραφο 1 και δεν υπάρχει υπόνοια επικείμενου κινδύνου για τη δημόσια υγεία ή την υγεία των ζώων, μπορεί να επιτραπεί η ελεύθερη κυκλοφορία της εξεταζόμενης αποστολής πριν από τη γνωστοποίηση των αποτελεσμάτων των δοκιμών εργαστηρίου. Σε όλες τις περιπτώσεις το KKEE που συνοδεύει την αποστολή πρέπει να ενημερώνεται ανάλογα και η αρμόδια αρχή στον τόπο προορισμού πρέπει να λαμβάνει κοινοποίηση σύμφωνα με το άρθρο 8 της οδηγίας 97/78/EK.

3. Εφόσον διεξάγονται εργαστηριακές δοκιμές βάσει υπόνοιας παρατυπίας, διαθέσιμων πληροφοριών, προηγούμενης κοινοποίησης μέσω του συστήματος ταχέως συναγερμού για τρόφιμα και ζωοτροφές (RASFF), ή κατ' εφαρμογή μέτρου ασφάλειας και εφόσον οι δοκιμές αφορούν ουσία ή παθογόνο παράγοντα που παρουσιάζει άμεσο ή επικείμενο κίνδυνο για την υγεία των ζώων ή τη δημόσια υγεία, ο επίσημος κτηνίατρος ο αρμόδιος για το συνοριακό σταθμό επιθεώρησης που διεξάγει τη δοκιμή ή η αρμόδια αρχή πρέπει να παρακρατήσει την αποστολή και να μη χορηγήσει κτηνιατρικό πιστοποιητικό γι' αυτήν ούτε να εγκρίνει την ελεύθερη κυκλοφορία της πριν γνωστοποιηθούν ικανοποιητικά αποτελέσματα των εργαστηριακών δοκιμών. Εν τω μεταξύ η αποστολή παραμένει υπό τον έλεγχο των αρχών και υπό την ευθύνη του επίσημου κτηνίατρου ή του αρμόδιου δημόσιου υπαλλήλου στο συνοριακό σταθμό επιθεώρησης που διεξήγαγε τους κτηνιατρικούς ελέγχους.

4. Κάθε κράτος μέλος ενημερώνει την Επιτροπή κάθε μήνα σχετικά με τα θετικά και αρνητικά αποτελέσματα των δοκιμών εργαστηρίου που διεξάχθηκαν στους συνοριακούς σταθμούς του επιθεώρησης.

ΠΑΡΑΡΤΗΜΑ ΙΙΙ

ΚΟΙΝΟ ΚΤΗΝΙΑΤΡΙΚΟ ΕΓΓΡΑΦΟ ΕΙΣΟΔΟΥ (KKEE)

>PIC FILE= "L_2004021EL.001701.TIF">

>PIC FILE= "L_2004021EL.001801.TIF">

Οδηγίες για το πιστοποιητικό ΚΚΕΕ(1)

Γενικά:

Συμπληρώστε το πιστοποιητικό με κεφαλαία γράμματα. Όταν υπάρχει επιλογή να διαγραφεί ένα τετραγωνίδιο ή το τετραγωνίδιο είναι άνευ αντικειμένου, διαγράψτε σαφώς όλο το αριθμημένο τετραγωνίδιο. Για να επιβεβαιώσετε μια επιλογή, σημειώστε το τετραγωνίδιο ή το σημείο.

>PIC FILE= "L_2004021EL.001901.TIF">

Το πιστοποιητικό αυτό πρέπει να συμπληρώνεται για όλες τις παρτίδες που παρουσιάζονται σε ένα συνοριακό σταθμό ελέγχου, είτε πρόκειται για παρτίδα που πληροί τις απαιτήσεις της ΕΕ και προορίζεται για θέση σε ελεύθερη κυκλοφορία, για παρτίδα που θα μεταφερθεί υπό έλεγχο, είτε για παρτίδα που δεν πληροί τους όρους της ΕΕ και προορίζεται για μεταφόρτωση, διαμετακόμιση, για το σύστημα ελεύθερης αποθήκης ή για προμηθευτή πλοίου. Η μεταφορά υπό έλεγχο αφορά τις αποστολές που γίνονται αποδεκτές με τους όρους που καθορίζονται στο άρθρο 8 της οδηγίας 97/78/ΕΚ αλλά που παραμένουν υπό κτηνιατρικό έλεγχο έως ότου η αποστολή φθάσει σε ένα συγκεκριμένο τελικό προορισμό, συνήθως για να υποστούν περαιτέρω επεξεργασία.

Οι κωδικοί ISO, όπου αναφέρονται, αφορούν το διεθνή τυποποιημένο διψήφιο κωδικό για οποιαδήποτε χώρα.

Μέρος 1

>ΘΕΣΗ ΠΙΝΑΚΑ>

Μέρος 2 Το παρόν τμήμα συμπληρώνεται μόνο από τον επίσημο κτηνίατρο ή από τον διορισθέντα υπάλληλο (όπως προβλέπεται στην απόφαση 93/352/ΕΟΚ)

Για τα τετραγωνίδια 38-41 πρέπει να χρησιμοποιείται διαφορετικό χρώμα από το μαύρο

>ΘΕΣΗ ΠΙΝΑΚΑ>

(1) Οι οδηγίες μπορούν να τυπωθούν και να διανεμηθούν χωριστά από το έγγραφο.

ΠΑΡΑΡΤΗΜΑ IV

ΚΑΤΑΛΟΓΟΣ ΦΥΤΙΚΩΝ ΠΡΟΪΟΝΤΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 9

Φυτικά προϊόντα που υπόκεινται σε κτηνιατρικούς ελέγχους:

1. Άχυρο

2. Χορτονομή

ΠΑΡΑΡΤΗΜΑ V

ΚΑΤΑΛΟΓΟΣ ΧΩΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 9

Μέρος 1: Χώρες από τις οποίες τα κράτη μέλη επιτρέπεται να εισάγουν άχυρο και χορτονομή

Αυστραλία

Λευκορωσία

Βουλγαρία

Καναδάς

Χιλή

Κροατία

Γροιλανδία

Ισλανδία

Νέα Ζηλανδία

Ρουμανία

Νότιος Αφρική· (εκτός από τη ζώνη καταπολέμησης του αφθώδους πυρετού, που βρίσκεται στην κτηνιατρική περιοχή της βορείου και ανατολικής Transvaal, στην περιοχή Ingwavuma της κτηνιατρικής περιφέρειας Natal και στην περιοχή που συνορεύει με τη Μποτσουάνα, 28° ανατολικό γεωγραφικό μήκος).

Ελβετία

Ηνωμένες Πολιτείες της Αμερικής

Μέρος ΙΙ: Υποψήφιες χώρες από τις οποίες τα κράτη μέλη επιτρέπεται να εισαγάγουν άχυρο και χορτονομή έως τις 30 Απριλίου 2004

Κύπρος

Τσεχική Δημοκρατία

Εσθονία

Ουγγαρία

Λεττονία

Λιθουανία

Μάλτα

Πολωνία

Σλοβακία

Σλοβενία